3. การประกอบธุรกิจของแต่ละสายผลิตภัณฑ์

บริษัทและบริษัทย่อยประกอบธุรกิจด้านรับเหมาก่อสร้าง และผลิตและขายวัสดุก่อสร้าง
โดยสามารถแบ่งการประกอบธุรกิจเป็น 2 สายหลัก ดังต่อไปนี้

1.  ธุรกิจรับเหมาก่อสร้าง ดำเนินการโดยบริษัท พรีบิลท์ จำกัด (มหาชน) (“บริษัท”)

2.  ธุรกิจผลิตและขายวัสดุก่อสร้าง ดำเนินการโดยบริษัท พีซีเอ็ม คอนสตรัคชั่น แมททีเรียล จำกัด
    (“พีซีเอ็ม”)

3.1 ธุรกิจรับเหมาก่อสร้าง

  3.1.1 ลักษณะผลิตภัณฑ์หรือบริการ

  บริษัท พรีบิลท์ จำกัด (มหาชน) ดำเนินธุรกิจรับเหมาก่อสร้างบ้านอยู่อาศัย ได้แก่ บ้านเดี่ยว
  ทาวน์เฮ้าส์ เป็นต้น อาคารสำนักงาน โรงงาน และส่วนต่อเติม รวมทั้งให้บริการตกแต่งภายใน
  บริษัทเป็นผู้รับเหมาที่รับงานก่อสร้างจากเจ้าของโครงการโดยตรง (Main Contractor)
  โดยการรับงานจะมีทั้งในส่วนของการประมูลงาน
  และการที่ลูกค้ามาติดต่อเองโดยพิจารณาประสบการณ์และผลงานในอดีตของบริษัท
  ตัวอย่างผลงานที่บริษัทได้รับการติดต่อโดยตรง เช่น บ้านเศรษฐสิริ (สนามบินน้ำ),
  โครงการบางกอกบูเลอวาร์ด และบ้านกลางกรุง โครงการบ้านกลางเมือง
  โครงการก่อสร้างอาคารพาณิชย์ในกลุ่มของเมเจอร์ และ
  โครงการก่อสร้างโชว์รูมในกลุ่มของตัวแทนจำหน่ายรถยนต์ฮอนด้า
  รวมถึงอาคารโรงงานของเม็คเท็ค เป็นต้น

  ผลงานที่บริษัทได้รับในลักษณะการประมูงงานในหน่วยงานราชการและรัฐวิสาหกิจที่ผ่านมากได้แก่
  อาคารเรียนและปฏิบัติการสถาปัตยกรรม ของโครงการจัดตั้งวิทยาเขตสุพรรณบุรี
  และในปัจจุบันบริษัทกำลังดำเนินงานก่อสร้างในส่วนงานอาคารของ SME BANK, Bangkok
  Airway, อาคารสาธารณสุข เป็นต้น
  ในส่วนโครงการเอกชนที่เป็นงานก่อสร้างอาคารพาณิชย์และระบบสาธารณูปโภค
  บริษัทมีผลงานในการสร้างงานก่อสร้างบันไดเลื่อน สถานีรถไฟฟ้า BTS, อาคาร TOPS
  ซุปเปอร์มาร์เก็ต, สถานีบริการ B-QUICK, โรงพยาบาลที่จังหวัดจันทบุรี และ
  โรงพยาบาลกรุงเทพคริสเตียน และอาคารในกลุ่ม JAY-MART เป็นต้น

  เทคโนโลยีที่บริษัทใช้ในการก่อสร้าง คือ Pre-Cast Concrete System
  ซึ่งจะมีลักษณะวิธีการก่อสร้างเฉพาะของบริษัทเองจากประสบการณ์ที่ผ่านมานานกว่า 10 ปี
  โดยจะมีการทำการหล่องานบางอย่างที่เกี่ยวกับโครงสร้างบ้าน ซึ่งได้แก่ การหล่อเสา
  หล่อคานสำเร็จรูป ให้เหมาะสมกับการสร้างบ้าน
  ที่อาจมีการปรับเปลี่ยนแบบไปเรื่อยๆให้ตรงกับความต้องการของตลาดอยู่บ่อยๆ และ
  เป็นการสร้างบ้านที่มีหลายรูปแบบในโครงการเดียวกัน
  ซึ่งวิธีนี้จะเหมาะมากกับการสร้างบ้านที่มีราคาปานกลาง ถึง สูง
  กลุ่มลูกค้าในกลุ่มนี้จะเป็นโครงการบ้านจัดสรรที่ทำขายแก่ลูกค้าตั้งแต่ระดับกลางขึ้นไป
  ซึ่งมีความต้องการแบบบ้านที่มีความสวยงาม หลากหลายตามความต้องการใช้งาน
  และสามารถตกแต่ง/ต่อเติม ได้ในภายหลัง

  ซึ่งต่างกับการหล่อผนังสำเร็จรูปเหมือนที่ใช้ใน บจ. ทริลเลี่ยน
  ที่เป็นหล่อผนังสำเร็จรูปที่ใช้รับน้ำหนักแทนเสาและคาน
  เหมาะกับการก่อสร้างเป็นจำนวนมากและใช้ระยะเวลาก่อสร้างน้อย เพื่อต้องการประหยัดต้นทุน
  และเหมาะกับการสร้างบ้านที่มีลักษณะเหมือนกันทุกหลัง ซึ่งคุ้มค่าต่อการลงทุนในการสร้างแม่แบบ

  นอกจากนั้นบริษัทยังมีบริการรับเหมาก่อสร้างแบบครบวงจร (Turnkey Project)
  ซึ่งเป็นการให้บริการตั้งแต่การออกแบบอาคาร ระบบการก่อสร้าง การตกแต่งภายใน
  ตลอดจนงานสาธารณูปโภค ซึ่งช่วยให้สามารถประหยัดต้นทุนในการก่อสร้าง
  และได้สิ่งก่อสร้างที่ตรงตามวัตถุประสงค์ของลูกค้า เช่น NOK Factory

  3.1.2 การตลาดและสภาวะการแข่งขัน

ตารางสรุปปัจจัยชี้วัดภาวะอุตสาหกรรมอสังหาริมทรัพย์

  ---------------------------------------------------------------------------------------------------
                                                   2544      2545      2546      2547      2548
  ------------------------------------------------ --------- --------- --------- --------- ----------
  อัตราการขยายตัวของ GDP (%)                         2.1       5.4       6.8       6.2       4.7

  อัตราเงินเฟ้อ (%)                                   N.A.      0.70      1.80      2.70      4.5

  จำนวนที่อยู่อาศัยจดทะเบียนเพิ่มขึ้นในเขตกรุงเทพฯและปริมณฑล   34,023    34,035    50,594    62,796    32,000
  (หน่วย) ¹                                                                                 

  สัดส่วนประเภทที่อยู่อาศัยสร้างเสร็จและจดทะเบียนเพิ่มขึ้น (%) ²                                         

  - แฟลตและอาคารชุด                                 14.0      6.0       3.8       3.5       9.9

  - บ้านแถวและอาคารพาณิชย์                            15.0      21.0      25.6      24.6      23.8

  - บ้านเดี่ยว                                        71.0      73.0      70.6      72.0      66.3

  สินเชื่อที่อยู่อาศัยบุคคลทั่วไปที่ปล่อยใหม่ในแต่ละปี (ล้านบาท) ³   112,611   164,851   296,661   294,403   123,730

  อัตราดอกเบี้ยเงินกู้ลอยตัวสำหรับลูกค้าชั้นดี (MLR) (%)        7.85      7.40      6.75      5.70      6.25-6.5
  ---------------------------------------------------------------------------------------------------

หมายเหตุ 1 จำนวนที่อยู่อาศัยสำหรับงวด 3 เดือนแรกปี 2548

2 อ้างอิงข้อมูลสิ้นสุดวันที่ 30 มิถุนายน 2548

3 อ้างอิงข้อมูลสิ้นสุดวันที่ 30 มิถุนายน 2547

ที่มา : อัตราการขยายตัวของ GDP และอัตราเงินเฟ้อ
จากสำนักงานคณะกรรมการพัฒนาการเศรษฐกิจและสังคมแห่งชาติ

ข้อมูลเกี่ยวกับที่อยู่อาศัย จากธนาคารอาคารสงเคราะห์ และศูนย์ข้อมูลอสังหาริมทรัพย์

สรุปภาวะเศรษฐกิจ

  ในปี 2549 มีการคาดการณ์ว่าระดับราคาน้ำมัน และ อัตราดอกเบี้ยน่าจะยังมีการปรับตัวสูงขึ้นอีก
  ในขณะที่อัตราเงินเฟ้อที่มีการปรับตัวสูงขึ้นแล้วแต่ก็ยังคงต่ำกว่าอัตราดอกเบี้ย ณ
  ปัจจุบันอัตราดอกเบี้ย MLR อยู่ที่ระดับประมาณร้อยละ 7% - 7.5%
  และน่าจะปรับตัวขึ้นอีกในช่วงปลายเดือนมีนาคม 2549 นี้
  ศูนย์วิจัยกสิกรไทยคาดว่าอัตราเงินเฟ้อในปี 2549 น่าจะอยู่ที่ระดับประมาณ 4.3-5.3
  โดยมีปัจจัยหลักที่เป็นสาเหตุของการปรับตัวของอัตราเงินเฟ้อคือเรื่องของระดับราคาน้ำมันที่น่าจะมีการปรับราคาสูงขึ้นอีก
  ซึ่งใกล้เคียงกับอัตราเงินเฟ้อในปีที่ผ่านมาที่ร้อยละ 4.5 เพิ่มขึ้นจากเปี 2547 ที่ร้อยละ 2.7

  การเพิ่มขึ้นของอัตราเงินเฟ้อในปี 2548
  ถือว่าเป็นการเพิ่มขึ้นจากปีก่อนที่ค่อนข้างสูงมากซึ่งเป็นผลโดยตรงมาจากต้นทุนการผลิต (Cost
  Push Inflation) ที่มีผลกระทบผ่าน (Pass-Through Effect)
  ของการเพิ่มขึ้นของระดับราคาน้ำมัน ในช่วงไตรมาสแรกปี 2549
  ความไม่ชัดเจนของสถานการณ์การทางการเมืองน่าจะยังส่งผลกระทบทำให้เกิดการชะลอการลงทุนจากภาครัฐบาลและภาคเอกชน
  ทำให้เกิดการคาดการณ์ว่าอัตราการเติบโตทางเศรษฐกิจของปี 2549 น่าจะอยู่ที่ระดับร้อยละ
  4.0-5.0 ใกล้เคียงกับปีที่ผ่านมาที่มีอัตราการเติบโตทางเศรษฐกิจที่ร้อยละ 4.5
  โดยพิจารณารวมถึงผลกระทบอื่นๆ ที่ยังเกิดขึ้นเป็นเนืองๆ เช่นความไม่สงบในภาคใต้
  โรคไข้หวัดนก

  ในปี 2549 มีการคาดการณ์ว่าระดับอัตราดอกเบี้ยพันธบัตรซื้อคืนระยะเวลา 14
  วันน่าจะมีการปรับตัวสูงสุดอาจแตะระดับร้อยละ 5 ในช่วงกลางปี 2549
  ซี่งทำให้เกิดการคาดการณ์ตามอัตรา GDP ที่คาดว่าอยู่ที่ระดับ 4.0-5.0 ส่งผลให้อัตราดอกเบี้ย
  MLR ขยับอยู่ในช่วงระหว่างร้อยละ 7 – 8.5 ได้

สรุปภาวะการณ์แข่งขัน

  ในปี 2549 ภาคอุตสาหกรรมธุรกิจก่อสร้างโดยรวมน่าจะมีทิศทางชะลอตัวลงตามภาวะเศรษฐกิจ
  โดยเฉพาะการก่อสร้างที่อิงกับโครงการภาครัฐ
  สำหรับภาคเอกชนในส่วนธุรกิจพัฒนาอสังหาริมทรัพย์มีการคาดการณ์ว่าความต้องการที่อยู่อาศัยน่าจะมีการปรับตัวอย่างมากให้เหมาะกับความต้องการของผู้บริโภคที่อาจมีกำลังซื้อลดลง
  หรือ มีการชะลอการตัดสินใจซื้อได้เนื่องจากการปรับตัวของดอกเบี้ยที่สูงขึ้นอย่างต่อเนื่อง
  แม้ว่าความต้องการที่อยู่อาศัยน่าจะยังคงมีเพิ่มขึ้นแต่ปัจจัยดังกล่าวข้างต้นจะเป็นสิ่งที่ทำให้ผู้บริโภคมีการปรับตัวและเปลี่ยนพฤติกรรมการตัดสินใจได้
  โดยมีการคาดการณ์ว่าการขยายตัวในธุรกิจอสังหาริมทรัพย์น่าจะมีมูลค่าประมาณ 370,000
  ล้านบาทหรือประมาณร้อยละ 8 ต่ำกว่าปีที่ผานมาเล็กน้อยที่มีระดับการขยายตัวที่ประมาณร้อยละ
  8.5
  ทำให้ผู้ประกอบการหลายรายเริ่มมีการปรับกลยุทธ์การแข่งขันให้เหมาะสมกับพฤติกรรมที่เปลี่ยนแปลงไปโดยเฉพาะทำเลที่ตั้ง
  ราคา และ ขนาดของที่อยู่อาศัย
  ซึ่งคาดการณ์ว่าพฤติกรรมผู้บริโภคน่าจะมีการเปลี่ยนแปลงโดยเน้นที่อยู่อาศัยที่มีความสะดวกสบายในการเดินทางระหว่างที่พักอาศัย
  ที่ทำงาน และ สถานการศึกษาเป็นสำคัญมากกว่าขนาดพื้นที่ใช้สอยในบ้าน
  ซึ่งจะเป็นผลให้ขนาดของบ้านจะมีขนาดเล็กลง จำนวนหลังต่อโครงการมากขึ้น หรือ
  เปลี่ยนพฤติกรรมมาอยู่คอนโดมิเนี่ยมแทน ซึ่งน่าจะเป็นผลดีต่อภาครับเหมาก่อสร้างบ้าน และ
  ผลิตวัสดุก่อสร้างบ้าน
  โดยเฉพาะกับผู้รับเหมาที่สามารถปรับตัวและมีเทคโนโลยีหรือประสบการณ์ในการสร้างบ้านมานาน
  เนื่องจากงานก่อสร้างบ้านมีความแตกต่างจากงานก่อสร้างอาคารพาณิชย์ที่มีความละเอียดมากกว่าในเรื่องของงานสถาปัตย์
  ทำให้ผู้รับเหมาก่อสร้างที่พักอาศัยได้รับประโยชน์จากปริมาณก่อสร้างที่มากขึ้นโดยจะทำให้ต้นทุนต่อหน่วยก่อสร้างลดต่ำลง
  นอกจากนี้มีการคาดการณ์ในระยะยาวว่าพฤติกรรมที่เปลี่ยนแปลงดังกล่าวข้างต้นของผู้บริโภคจะส่งผลให้เกิดการยอมรับบ้านที่มีการสร้างด้วยระบบก่อสร้างสำเร็จมากขึ้นแทนบ้านที่มีก่อสร้างโดยระบบดั้งเดิม(ก่ออิฐ
  ฉาบปูน) เนื่องจากเรื่องของต้นทุนเป็นสำคัญ
  ผู้บริโภคน่าจะใช้ปัจจัยเรื่องของราคาและทำเลที่ตั้งเป็นหลักในการตัดสินใจเลือกซื้อที่อยู่อาศัยมากกว่าเรื่องของความสวยงามภายในตัวบ้านซึ่งสามารถใช้วิธีการอื่นช่วยทดแทนได้
  เช่นการตกแต่งด้วยเฟอร์นิเจอร์หรือการ Built-In ภายหลัง

  แต่อย่างไรก็ตามมีความเชื่อมั่นว่าในระยะยาวเศรษฐกิจโดยรวมจะยังคงมีความเติบโต
  โดยจากการคาดการณ์ของหน่วยงานด้านเศรษฐกิจต่างๆ
  เกี่ยวกับการขยายตัวแม้ว่าจะมีในระดับที่ต่ำกว่าปีที่ผ่านๆมาก็ตาม
  โดยปัจจัยสนับสนุนที่ทำให้ภาวะตลาดอสังหาริมทรัพย์ยังคงมีการขยายตัวต่อเนื่องในระยะยาวคือการลงทุนในโครงการสาธารณูปโภคขนาดใหญ่เมกะโปรเจกต์
  การพัฒนาระบบขนส่งมวลชนของภาครัฐโดยเฉพาะในส่วนของการขายทางเดินรถไฟฟ้าเฉลิมพระเกียรติ
  และรถไฟฟ้ามหานคร ส่งผลให้เมืองขยายตัวไปสู่รอบนอกมากขึ้น
  จึงทำให้เกิดโอกาสทางธุรกิจสำหรับผู้ประกอบการในระยะยาว
  ซึ่งผู้ประกอบการสามารถซื้อที่ดินเพื่อจะพัฒนาสินค้าได้มากขึ้น และสินค้าจะมีความหลากหลายขึ้น

  มีการคาดการณ์ว่าในปี 2549 ความต้องการที่อยู่อาศัยจะยังขยายตัวที่ประมาณ 60,000 –
  70,000 หน่วย โดยระดับราคาเฉลี่ยต่อหลังที่ประมาณไม่เกิน 2
  ล้านบาทจะเป็นระดับราคาที่มีอุปทานสูงที่สุด และระดับราคาไม่เกิน 3 ล้านบาทน่าจะมีระดับของ
  Supply และ Demand ใกล้เคียงกัน ซึ่งปัจจัยหลักที่กระทบต่ออุปทานจะเป็นอัตราดอกเบี้ย และ
  การปล่อยสินเชื่อของสถาบันการเงินน่าจะมีความเข้มงวดเพิ่มขึ้น
  ปัจจัยดังกล่าวข้างต้นจะส่งผลให้มีการปรับเปลี่ยนผลิตภันฑ์ที่พักอาศัยให้มีขนาดเล็กลงเหมาะสมกับราคาและต้นทุน
  โดยจะต้องเพิ่มจำนวนของบ้านที่มีการก่อสร้างต่อแปลงเพิ่มขึ้นเพื่อให้สามารถชดเชยกับรายได้ที่ลดลงจากการลดราคาขาย
  ทำให้ผู้รับเหมาก่อสร้างบ้านน่าจะได้รับผลดีจากจำนวนหลังของบ้านที่จะมีการก่อสร้างต่อพื้นที
  ซึ่งจะมีจำนวนเพิ่มขึ้น

  สำหรับภาคธุรกิจก่อสร้างที่เป็นการก่อสร้างระบบสาธารณูปโภคขนาดใหญ่คงยังต้องรอให้เกิดความชัดเจนในทิศทางการเมืองก่อนดังนั้นในช่วงไตรมาสแรกปี
  2549
  น่าจะยังไม่มีโครงการจากภาครัฐบาลออกมาแม้ว่าจะมีตัวเลขของงานก่อสร้างจากภาครัฐบาล
  (เมกะโปรเจกต์) จำนวนประมาณ 550,000 ล้านบาทเฉลี่ยต่อปีในปี 2549-2552

  สำหรับภาคธุรกิจรับสร้างบ้านน่าจะได้รับผลกระทบน้อยมากแม้ภาวะเศรษฐกิจโดยรวม และ
  ภาคธุรกิจอสังหาริมทรัพย์จะมีการชะลอตัวลงก็ตาม
  โดยพิจารณาจากสถิติการก่อสร้างที่อยู่อาศัยในปี 2539-2548 ในเขตกรุงเทพฯ และ ปริมณฑล 5
  จังหวัด
  พบว่ามีค่าเฉลี่ยที่ค่อนข้างคงที่ไม่ผันแปรตามภาวะเศรษฐกิจและวงจรของตลาดที่อยู่อาศัยมากนัก
  โดยเฉพาะกับผู้รับเหมาที่มีต้นทุนคงที่ต่ำสามารถยืดหยุ่นการรับงานตามภาวะเศรษฐกิจได้

  ที่มา : ศูนย์วิจัยกสิกรไทย

ธนาคารอาคารสงเคราะห์

ศูนย์ข้อมูลอสังหาริมทรัพย์

  คณะกรรมการพัฒนาการเศรษฐกิจและสังคมแห่งชาติ

กลยุทธ์การแข่งขัน

1.  พิจารณาข้อมูลด้านโครงการในอดีต ทำเลที่ตั้งโครงการเปรียบเทียบกับราคาขายของโครงการ
    วิเคราะห์ฐานะการเงินและประวัติของผู้พัฒนาอสังหาริมทรัพย์ ก่อนการประมูลงาน
    เพื่อลดความเสี่ยงจากการรับชำระเงินค่าก่อสร้าง

2.  การส่งมอบงานได้ตรงตามเวลา โดยใช้เทคโนโลยีการก่อสร้างกึ่งสำเร็จรูป เช่น เสา คาน
    และผนังสำเร็จรูป
    ทำให้สามารถผลิตผลงานได้จำนวนมากที่มีคุณภาพสม่ำเสมอในเวลาที่รวดเร็ว

3.  ดำเนินการก่อสร้างอย่างมีประสิทธิภาพ
    โดยใช้วิศวกรที่มีประสบการณ์ในการควบคุมงานก่อสร้างให้ได้มาตรฐาน และมีคุณภาพ

4.  ความสามารถในการรับงานด้วยราคาค่าก่อสร้างที่ต่ำกว่าเมื่อเทียบกับผู้รับเหมาขนาดใหญ่
    เนื่องจากการบริหารค่าใช้จ่ายในการผลิตและการดำเนินงานได้อย่างมีประสิทธิภาพ
    รวมทั้งความสามารถในการออกแบบและก่อสร้างโดยใช้เทคโนโลยีและความเชี่ยวชาญ
    ทำให้ราคาต่ำกว่าคู่แข่งขันในขนาดเดียวกัน

5.  การรับเหมาก่อสร้างแบบครบวงจร (Turnkey Project)
    เป็นการให้บริการตั้งแต่การออกแบบอาคาร ระบบการก่อสร้าง การตกแต่งภายใน
    ตลอดจนงานสาธารณูปโภค ซึ่งช่วยให้สามารถประหยัดต้นทุนในการก่อสร้าง
    และได้สิ่งก่อสร้างที่ตรงตามวัตถุประสงค์ของลูกค้า

6.  การให้บริการหลังการขาย ด้วยความรับผิดชอบในทุกโครงการ
    เพื่อรักษาความสัมพันธ์ที่ดีในระยะยาวกับลูกค้า

7.  การใช้กลยุทธ์ทางการตลาดในการหางาน
    โดยส่งพนักงานด้านการตลาดไปติดต่อกับสถาปนิกของโครงการต่างๆ
    โดยให้คำปรึกษาในการออกแบบและวางแผนการก่อสร้าง
    ซึ่งเป็นการสร้างความสัมพันธ์ที่ดีในระยะยาว

บริษัทจะมีข้อได้เปรียบกว่าคู่แข่งขัน เมื่อพิจารณาจากคุณสมบัติดังต่อไปนี้

-   ผู้รับเหมาขนาดใหญ่ จะมีบางรายที่ลงมาแข่งขันในงานระดับกลาง
    แต่บริษัทจะได้เปรียบด้านราคา เนื่องจากมีต้นทุนในการดำเนินงานที่ต่ำกว่า
    และงานส่วนใหญ่ในงานระดับกลางไม่จำเป็นต้องใช้เทคนิคในการก่อสร้างขั้นสูง

-   ผู้รับเหมาขนาดกลาง
    มีคู่แข่งน้อยรายในเรื่องการก่อสร้างบ้านเนื่องจากมีความชำนาญและผลงานในการสร้างบ้านจัดสรรค่อนข้างน้อย

-   ผู้รับเหมาขนาดย่อม จะสามารถเสนอราคาที่ต่ำกว่าบริษัท แต่ไม่สามารถรับงานจำนวนมากได้
    และเจ้าของโครงการอาจจะไม่มั่นใจฐานะด้านการเงิน แรงงาน
    และระยะเวลาในการส่งมอบงาน ทำให้บริษัทมีโอกาสรับงานส่วนที่เหลือได้จำนวนมาก
    โดยเฉพาะในช่วงยุคอสังหาริมทรัพย์และงานก่อสร้างกำลังขยายตัว

กลุ่มลูกค้าเป้าหมาย

  ลูกค้าเป้าหมายของบริษัทคือ เจ้าของโครงการต่างๆ ทั้งภาครัฐ และเอกชน
  ที่มีความน่าเชื่อถือและฐานะการเงินที่มั่นคง
  บริษัทมีเป้าหมายว่าจะมีรายได้จากงานด้านก่อสร้างที่พักอาศัยร้อยละ 50
  ของรายได้ทั้งหมดซึ่งส่วนใหญ่จะเป็นกลุ่มบริษัทที่เกี่ยวข้อง (AP และ LH)
  ที่เหลือจะเป็นงานด้านการก่อสร้างอาคารพาณิชย์ อาคารสำนักงาน และ อื่นๆ
  โดยคาดว่าจะเป็นงานที่มาจากภาครัฐร้อยละ 30 (ไม่รวมงานในกลุ่มเมกะโปรเจกต์)

นโยบายราคา

  บริษัทตั้งเป้าหมายให้สามารถแข่งขันได้ในตลาด
  ซึ่งจะกำหนดราคาค่าก่อสร้างโดยใช้วิธีต้นทุนบวกส่วนต่างกำไรและกำหนดอัตรากำไรขั้นต้นของแต่ละโครงการไว้ก่อนล่วงหน้าเพื่อให้ได้รับผลตอบแทนที่เหมาะสม
  ซึ่งหากราคาที่ลูกค้ากำหนดต่ำกว่าที่บริษัทกำหนดไว้ บริษัทก็จะไม่รับงานนั้นๆ

  ต้นทุนและความเสี่ยงที่บริษัทใช้เป็นปัจจัยในการพิจารณารับงานจะรวมไปถึงต้นทุนทางการเงิน
  และ ความเสี่ยงด้านการเรียกชำระเงินด้วย
  บริษัทจะปฏิเสธการับงานที่มีความเสี่ยงดังกล่าวข้างต้นรวมไปถึงความเสี่ยงในการก่อสร้างในสถานที่และวิธีการก่อสร้างที่อาจเกิดความผิดทางด้านกฏหมายและสิ่งแวดล้อมได้

การจำหน่ายและช่องทางการจำหน่าย

  บริษัทมีการรับงานหลายรูปแบบซึ่งอาจสามารถแบ่งได้ดังนี้

-   งานประกวดราคา ที่ได้รับเชิญจากลูกค้าโดยตรง ประมาณร้อยละ 20

-   งานประกวดราคา ที่ได้รับเชิญจากบริษัทที่ปรึกษาหรือบริษัทออกแบบ ประมาณร้อยละ 15

-   งานประกวดราคา ที่ได้รับเชิญจากหน่วยงานราชการ ประมาณร้อยละ 10

-   การว่าจ้างโดยตรงจากลูกค้า โดยดูจากคุณสมบัติ และผลงานเป็นหลัก เนื่องจากบริษัทมีผลงาน
    มากมาย ซึ่งเป็นปัจจัยให้ลูกค้ามีความมั่นใจ
    และราคามักจะถูกกำหนดให้ผู้รับเหมาทุกรายในราคา เดียวกัน ประมาณร้อยละ 55

  3.1.3 การจัดหาผลิตภัณฑ์หรือบริการ

  ลักษณะการจัดให้ได้มาซึ่งผลิตภัณฑ์

  ทั้งบริษัท ใช้วิธีจัดซื้อวัสดุก่อสร้าง ผ่านผู้แทนจำหน่ายหรือผู้ขายในประเทศ หรือจากผู้ผลิตโดยตรง
  โดย มีนโยบายดังนี้

-   ราคาต้องไม่เกินจากราคาในสัญญา ราคากลาง หรือ ราคาทดแทนด้วยวัสดุอื่นของบริษัท
    ที่ถูกจัดทำ ขึ้นและปรับปรุงตลอดเวลา

-   สินค้าต้องมีคุณภาพตามคุณสมบัติที่ได้มาตรฐานอุตสาหกรรม และตามที่ลูกค้าระบุในสัญญา

-   สามารถส่งมอบวัสดุได้ตามเวลาที่ระบุในใบสั่งซื้อ

-   มีระยะเวลาประกันคุณภาพ ตามมาตรฐานของสินค้านั้นๆ

  ทั้งนี้บริษัทไม่มีการซื้อวัตถุดิบจากผู้ผลิตรายใดรายหนึ่งเกินกว่าร้อยละ 30 ของต้นทุนวัตถุดิบทั้งหมด

  ในส่วนของการจัดหาแรงงาน บริษัทมีวิธีการดังต่อไปนี้

  บริษัทมีการใช้แรงงานภายในบริษัท ที่มีการจ้างงานเป็นพนักงานบริษัทเอง
  นอกจากนั้นยังมีการจ้างแรงงานผ่านผู้รับเหมารายย่อยและผู้รับเหมาขนาดกลาง
  ซึ่งส่วนใหญ่ได้ทำงานกับบริษัทมานานกว่า 5 ปี โดยคำนึงถึงคุณภาพที่ผู้รับเหมาแต่ละรายจะทำได้
  โดยบริษัทมีการช่วยเหลือผู้รับเหมาตามความเหมาะสมเพื่อเป็นการจูงใจให้ผู้รับเหมาที่ทำงานมีคุณภาพอยู่กับบริษัทเป็นระยะเวลานานๆ
  โดยบริษัทจะให้เงินตอบแทนพิเศษกับผู้รับเหมาที่มีผลงานดี และ สามารถส่งมอบงานได้ตามกำหนด
  นอกเหนือจากผลตอบแทนปกติ และการจ่ายงวดงานที่ตรงเวลา

  กรณีที่บริษัทเห็นว่าผู้รับเหมารายใดสามารถทำงานได้มีคุณภาพและส่งมอบงานตรงเวลา
  บริษัทจะให้การสนับสนุนด้านระบบการจัดการเงินทุนและแรงงานแก่ผู้รับเหมารายนั้น
  เพื่อให้สามารถรับงานได้เพิ่มขึ้น

  สำหรับขั้นตอนการดำเนินงานของบริษัท สามารถสรุปได้ 3 ขั้นตอนหลัก ดังนี้

  1. ขั้นตอนการรับงานและเสนอราคา

  ในขั้นตอนนี้ ภายหลังจากการวิเคราะห์ฐานะทางการเงิน
  และการศึกษาความเป็นไปได้ของโครงการ บริษัทจะมีการติดต่อหางาน ทั้งจากการประกวดราคา
  และการว่าจ้างโดยตรงจากลูกค้า โดยจะติดต่อรับเอกสารและสำรวจพื้นที่
  เพื่อตรวจสอบเงื่อนไขและอุปสรรคต่างๆ ที่อาจเกิดขึ้น
  ซึ่งจะถูกนำไปใช้ประกอบการประเมินราคา รวมกับค่าใช้จ่ายอื่นๆ ที่เกี่ยวข้อง เช่น
  ค่าวัสดุก่อสร้าง ค่าใช้จ่ายในการขนส่งวัสดุ จำนวนคนงานที่ต้องใช้ ค่าใช้จ่ายในการดำเนินการ
  เป็นต้น หลังจากนั้นบริษัทจึงทำการเสนอราคาให้แก่เจ้าของโครงการ
  และดำเนินการเซ็นสัญญาเมื่อบริษัทได้รับการคัดเลือก

  2. ขั้นตอนการเตรียมการและการดำเนินการก่อสร้าง

  เมื่อบริษัทได้รับงานแล้ว จะดำเนินการแต่งตั้งผู้จัดการโครงการและทีมงาน
  ซึ่งจะพิจารณากำหนดรายละเอียดของงานและความรับผิดชอบของทีมงานที่เกี่ยวข้อง
  และผู้จัดการโครงการจะดำเนินการในส่วนต่างๆ ดังนี้

-   การจัดทำตารางการทำงาน เพื่อกำหนดระยะเวลาการทำงานให้เสร็จตามกำหนดเวลา

-   การวางแผนการจ้างงาน เพื่อกำหนดจำนวนคน ผู้รับเหมารายย่อย ผู้จัดหาวัสดุ
    เครื่องมือเครื่องจักรที่ใช้ เพื่อให้บรรลุตามแผนงานที่วางไว้
    และตั้งงบประมาณเพื่อให้สามารถควบคุมค่าใช้จ่ายได้อย่างมีประสิทธิภาพ

-   การจัดเตรียมสำนักงานชั่วคราว เพื่อเป็นที่สำหรับการจัดเตรียมและควบคุมงานก่อสร้าง
    รวมทั้งสาธารณูปโภคที่ต้องใช้ในการก่อสร้าง

-   การจัดเตรียมแผนการทำงานโดยละเอียด
    เพื่อให้สามารถควบคุมการทำงานให้เป็นไปตามระยะเวลา และคุณภาพตามที่ลูกค้ากำหนด

  หลังจากการวางแผนงานต่างๆ แล้ว บริษัทจะเริ่มดำเนินการก่อสร้าง
  โดยมีผู้ควบคุมงานของฝ่ายบริษัท และ/หรือ ผู้ควบคุมงานของฝ่ายลูกค้า ร่วมกันตรวจสอบดูแล
  และควบคุมความก้าวหน้าของงาน และการจ่ายเงินตามงวดการก่อสร้างที่กำหนดไว้

  3. การตรวจสอบความเรียบร้อยและการส่งมอบงาน

  การตรวจสอบนี้ จะเป็นการตรวจสอบความเรียบร้อยครั้งสุดท้าย
  และแก้ไขข้อบกพร่องที่เกิดขึ้นจากการตรวจสอบของเจ้าของโครงการ
  หรือลูกค้าของเจ้าของโครงการนั้นๆ ก่อนจะส่งมอบงานให้แก่ลูกค้า นอกจากนั้นในบางกรณี
  เจ้าของโครงการจะทำการหักค่าเงินประกันผลงาน (Retention) ประมาณร้อยละ 5
  ของมูลค่างานก่อสร้างทั้งหมด เพื่อประกันการแก้ไขงานหลังส่งมอบแล้ว
  โดยจะคืนให้บริษัทประมาณ 1 ปีหลังการส่งมอบงาน

  ผลกระทบต่อสิ่งแวดล้อม

  บริษัทดำเนินนโยบายก่อสร้างให้กับโครงการที่มีคุณภาพและขออนุญาตจัดสรรแล้วเท่านั้น
  การควบคุมการก่อสร้างและความปลอดภัย รวมทั้งผลกระทบต่อสิ่งแวดล้อม
  จะต้องปฏิบัติตามกฎหมายที่เกี่ยวข้อง เช่น กฎหมายควบคุมการก่อสร้างอาคาร
  ซึ่งมีข้อกำหนดเกี่ยวกับการอนุญาตปลูกสร้าง การป้องกันวัสดุตกหล่น แผงป้องกันฝุ่น การสุขาภิบาล
  การตรวจควบคุมการปลูกสร้าง เป็นต้น

3.1.4 โครงการปัจจุบันที่กำลังดำเนินงานอยู่ (หน่วย: ล้านบาท)

  --------------------- --------------------- ---------------- ---------------------------- ------------------ ----------------------- -----------------------
  ชื่อโครงการ             มูลค่างานตามสัญญาทั้งสิ้น*   รับรู้เป็นรายได้ในปี   อัตราส่วนความคืบหน้าของโครงการ   มูลค่างานคงเหลือสิ้นปี   ร้อยละที่คาดว่าจะแล้วเสร็จปี   ร้อยละที่คาดว่าจะแล้วเสร็จปี
                                              2548                                          2548               2549                    2550

                                                                                                                                       

  บ้านกลางกรุง พระราม 9   73.48                 63.97            87.06                        9.51               100.00                  

  บ้านกลางเมือง พระราม 3  140.35                72.04            51.33                        68.31              100.00                  

  บ้าน ทริลเลี่ยน           43.08                 41.48            96.27                        1.61               100.00                  

  บ้านกลางเมือง - อ่อนนุช   89.95                 40.05            44.53                        49.90              100.00                  

  บ้านกลางเมือง ลาดพร้าว   88.54                 85.13            96.16                        3.40               100.00                  
  71 เฟส 3                                                                                                                             

  บ้านกลางเมือง ศรีนครินทร์  140.79                135.04           95.91                        5.76               100.00                  
  ลาซาล                                                                                                                                

  บ้านเพลส แอนด์ พาร์ค     47.74                 46.02            96.39                        1.72               100.00                  

  บ้านกลางเมือง - บางนา   84.47                 31.27            37.02                        53.20              100.00                  

  คอนโด สยาม - ปทุมวัน    464.22                89.84            19.35                        374.38             67.00                   33.00

  บ้านกลางเมือง เสมียนนารี  29.37                 25.06            85.34                        4.31               100.00                  
  เฟสที่1-3                                                                                                                              

  เดอะซิตี้ พุทธมณฑล สาย 2  17.03                 14.02            82.34                        3.01               100.00                  

  บ้านกลางเมือง ลาดพร้าว   2.36                  2.36             100.00                       -                  -                       
  71 เฟส 2                                                                                                                             

  บ้านกลางเมืองเกษตร      51.17                 -                -                            51.17              100.00                  
  นวมินทร์                                                                                                                               

  บ้านกลางกรุง            6.83                  6.83             100.00                       -                  -                       
  สาทร-ถ.จันทน์                                                                                                                          

  บ้านกลางเมือง เสมียนนารี  95.73                 52.66            55.01                        43.07              100.00                  
  (เพิ่ม)                                                                                                                                

  อื่นๆ**                 72.06                 65.61            91.05                        6.45               100.00                  

  งานกลุ่ม AP             1,447.17              771.39           53.30                        675.78             82.00                   18.00

  ชื่อโครงการ             มูลค่างานตามสัญญาทั้งสิ้น*   รับรู้เป็นรายได้ในปี   อัตราส่วนความคืบหน้าของโครงการ   มูลค่างานคงเหลือสิ้นปี   ร้อยละที่คาดว่าจะแล้วเสร็จปี   ร้อยละที่คาดว่าจะแล้วเสร็จปี
                                              2548                                          2548               2549                    2550

  บ้านสีวลี (สวนผัก)        70.72                 69.53            98.33                        1.18               100.00                  

  บ้านชัยพฤกษ์ บางบัวทอง    20.26                 20.06            99.04                        0.19               100.00                  

  ทาวน์เฮ้าส์ เจริญกรุง      2.55                  2.55             100.00                       -                  -                       

  งานกลุ่ม L&H            93.52                 92.14            98.53                        1.38               100.00                  -

  รวมงานบริษัท ที่เกี่ยวข้องกัน 1,540.69              863.54           56.05                        677.16             82.00                   18.00

  งานจากหน่วยงานราชการ   378.63                1.21             0.32                         377.42             76.16                   23.84

  โครงการ Central world 291.96                122.30           41.89                        169.67             100.00                  -

  โครงการ Central - Big 25.16                 23.71            94.20                        1.46               100.00                  -
  C พระราม 2                                                                                                                           

  โครงการ Honda - วิภาวดี 85.65                 50.32            58.75                        35.33              100.00                  -

  โครงการ - เม็กเทค 10   141.82                132.41           93.37                        9.41               100.00                  -

  โครงการ โรงพิมพ์        19.61                 18.41            93.87                        1.20               100.00                  -
  ม.กรุงเทพ                                                                                                                             

  โครงการ - MRTA / BTS4 22.36                 15.83            70.77                        6.54               100.00                  -

  โครงการ รพ.กรุงเทพ     10.93                 10.93            100.00                       -                  -                       -
  คริสเตียน                                                                                                                              

  โครงการ - BIG C       65.87                 63.45            96.33                        2.42               100.00                  -

  โครงการ แลนดี้          29.15                 28.48            97.70                        0.67               100.00                  -

  โครงการ สาธารณสุข 7    40.86                 15.72            38.48                        25.14              100.00                  -

  อื่นๆ                   418.01                218.01           52.15                        200.00             100.00                  -

  โครงการนอกกลุ่ม         1,530.03              700.77           45.80                        829.25             90.00                   10.00

  รวมทั้งสิ้น               3,070.72              1,564.31         50.94                        1,506.41           86.00                   14.00
  --------------------- --------------------- ---------------- ---------------------------- ------------------ ----------------------- -----------------------

* มูลค่าตามสัญญาทั้งสิ้นเป็นมูลค่าที่นับสะสมรวมงานเพิ่มลดที่เกิดขึ้นระหว่างปี 2548 แล้วประมาณ
1.99 พันล้านบาท แบ่งเป็นงานในกลุ่มบริษัทที่เกี่ยวข้องประมาณ 1.15 พันล้านบาท
(เนื่องจากงานรับเหมาก่อสร้างบ้านและอาคารขนาดกลางจะมีงานเพิ่มเติมและงานลดเป็นปกติของธุรกิจ)
โดยมูลค่างานตามสัญญาบางโครงการเป็นมูลค่าที่เกิดขึ้น ณ วันที่ 31 ธันวาคม 2548
ซึ่งอาจมีการเปลี่ยนแปลงในส่วนของงานเพิ่มลดได้อีก และ
เป็นมูลค่าที่เน้นแสดงให้เห็นมูลค่าคงเหลือที่จะเกิดขึ้นในปี 2549 เป็นสำคัญ

** งานอื่นๆ ในกลุ่ม ส่วนมากเป็นงานตกแต่งภายในบ้านตัวอย่าง สวน สโมสร และ
เป็นงานเพิ่มเติมจากโครงการที่ปิดโครงการไปแล้ว

หมายเหตุ : 1. งานจากหน่วยงานราชการ เป็นงานที่บริษัทรับจากหน่วยงานราชการ และ
รัฐวิสาหกิจ เช่นงานจาก SME BANK, Bangkok Airway, งานโรงพยาบาลพระพุทธบาท
จังหวัดสระบุรี เป็นต้น
เนื่องจากผลของราคาของงานบางโครงการจะส่งผลเสียต่อการประมูลในครั้งต่อไป
บริษัทจึงได้รวมไว้ด้วยกัน

2. งานอื่นจากนอกกลุ่มเป็นงานตกแต่งภายในสำนักงาน และ งานเพิ่มเติมจากโครงการที่ปิดไปแล้ว
รวมถึงงานบางโครงการที่บริษัทไม่สามารถเปิดเผยจำนวนเงินได้เนื่องจากจะมีผลต่อการประมูลงานในครั้งต่อไป
ซึ่งงานตกแต่งภายในที่มีมูลค่าสูงได้แก่งานตกแต่งอาคาร Tisco ประมาณ 20 ล้านบาท
ส่วนงานอาคารที่ไม่สามารถเปิดเผยจำนวนเงินได้แก่งานก่อสร้างอาคารพาณิชย์ให้กับกลุ่มเมเจอร์เป็นสำคัญ

3.
เนื่องจากงานอาคารขนาดกลางบางอาคารมีแบบที่ไม่ซับซ้อนง่ายต่อการประมาณราคาจะทำมีผลต่อการประมูลงานต่อเนื่องในครั้งต่อไป
รวมถึงการประมูลงานอาคารที่มีแบบใกล้เคียงกัน

3.2 ธุรกิจผลิตและขายวัสดุก่อสร้าง

  3.2.1 ลักษณะผลิตภัณฑ์และบริการ

  พีซีเอ็ม ดำเนินธุรกิจผลิตและขายวัสดุก่อสร้าง ภายใต้ชื่อ โดยมีโรงงานอยู่ 3 แห่ง
  ตั้งอยู่ในเขตจังหวัดปทุมธานีบนถนนพหลโยธิน-ลำลูกกา รวมทั้งให้บริการติดตั้งพื้นคอนกรีตอัดแรง
  ผลิตภัณฑ์หลักสามารถแบ่งได้ดังนี้

  1. แผ่นพื้นสำเร็จรูปท้องเรียบ (SOLID PLANKS)/ แผ่นพื้นสำเร็จรูป 3 ขา (CORRUGATED
  PLANKS)

  เป็นแผ่นคอนกรีตอัดแรงที่มีขนาดความหนา 5-6 ซม. กว้าง 35 ซม.
  และยาวตามความต้องการของลูกค้า
  เมื่อนำมาวางเรียงชิดกันตลอดความยาวคานของอาคารและเทคอนกรีตทับหน้า (CONCRETE
  TOPPING) บนแผ่นพื้นสำเร็จรูป จะได้พื้นอาคาร ที่มีความแข็งแรงทนทาน
  การใช้แผ่นพื้นสำเร็จรูปชนิดนี้จะทำให้การก่อสร้างรวดเร็ว
  และประหยัดกว่าการก่อสร้างแบบที่ใช้ไม้แบบ และหล่อคอนกรีตในที่ ผลิตภัณฑ์ทั้ง 2
  ประเภทมีลักษณะและคุณสมบัติการใช้งานที่คล้ายคลึงกัน ดังต่อไปนี้

(1) แผ่นพื้นสำเร็จรูปท้องเรียบ

  เป็นแผ่นพื้นคอนกรีตอัดแรงขนาดกว้าง 35 ซม. หนา 5 ซม. ลักษณะพื้นด้านท้องจะเรียบ
  เมื่อวางบนคานแล้วสามารถจะเทปูนทับหน้าได้เลย ถ้าต้องปูบนพื้นที่ขนาดกว้าง
  อาจต้องใช้ไม้ช่วยค้ำยันด้านล่างเพื่อไม่ให้พื้นแอ่นตัว

  เนื่องจากลักษณะพื้นท้องที่เรียบ ถ้าใช้ปูพื้นที่ชั้นบนของอาคาร อาจไม่ต้องตีฝ้าก็ได้
  แผ่นพื้นชนิดนี้เป็นที่นิยมใช้กันแพร่หลายมากที่สุด

  []

(2) แผ่นพื้นสำเร็จรูป 3 ขา

  มีคุณสมบัติเหมือนกับแผ่นพื้นท้องเรียบทุกประการ เพียงแต่มีความหนา 6 ซม.
  ลักษณะพื้นท้องจะเป็น 3 ขา ดังนั้นเมื่อเปรียบเทียบกับชนิดท้องเรียบแล้ว
  น้ำหนักของแผ่นจะไม่ต่างกันมากนักแม้จะมีความหนามากกว่า เนื่องจากลักษณะของการเว้าเป็น 3
  ขาด้านล่าง จึงช่วยลดน้ำหนักของเนื้อคอนกรีตที่ไม่จำเป็นออกไปด้วยความหนาที่มากกว่าดังกล่าว
  ทำให้สามารถเพิ่มขนาดความยาวของแผ่นพื้นที่จะวางบนคานได้ยาวขึ้นโดยพื้นไม่แอ่นตัว
  ซึ่งช่วยให้ไม่ต้องใช้ไม้ค้ำยัน เป็นการประหยัดค่าใช้จ่าย และเพิ่มความสะดวกในการติดตั้ง
  รวมทั้งลดปัญหาเรื่องปลวกที่เกิดจากการใช้ไม้ค้ำยัน

  []

  2. แผ่นพื้นสำเร็จรูประบบกลวง (HOLLOW CORE SLAB)

  เป็นแผ่นคอนกรีตอัดแรงกลวงที่มีขนาดความกว้าง 1.20 เมตร มีความหนาแตกต่างกันไป 5
  ขนาด คือ 8, 12, 15, 20 และ 25 ซม.
  สำหรับความยาวสามารถผลิตได้ตามความต้องการของลูกค้า
  แผ่นพื้นสำเร็จรูปชนิดนี้ถูกออกแบบมาสำหรับใช้กับอาคารขนาดกลางและขนาดใหญ่ที่ต้องการรับน้ำหนักบรรทุกมาก

  []

ความแตกต่างระหว่างแผ่นพื้นคอนกรีตชนิดแผ่นพื้นท้องเรียบ และชนิด 3 ขา

ขนาดและลักษณะ

  แผ่นพื้นทั้ง 2 ชนิด จัดเป็นแผ่นพื้นคอนกรีตสำเร็จรูป (Precast Concrete) ที่เรียกว่า
  Planks หล่อด้วยคอนกรีตโดยมีลวดแรงดึงสูงขนาด 4 มม. หรือ 5 มม.
  เป็นตัวรับน้ำหนักอยู่ในเนื้อคอนกรีต มีขนาดที่นิยมเป็นมาตรฐานในท้องตลาดคือมีความกว้าง 35
  ซม. เท่ากันทั้ง 2 ประเภท ความยาวของแผ่นเปลี่ยนแปลงตามความต้องการใช้งาน
  ลักษณะสำคัญที่ทำให้พื้นทั้ง 2 ประเภทมีคุณสมบัติต่างกันไปบ้างคือ มีความหนาต่างกัน
  แผ่นพื้นท้องเรียบ หนา 5 ซม. แผ่นพื้น 3 ขา หนา 6 ซม.

  ลักษณะที่เหมือนแผ่นกระดานของแผ่นพื้นชนิดที่เรียกว่า Planks
  นี้ทำให้มีความสะดวกในการใช้งาน
  ผู้ใช้งานสามารถหล่อคานแล้ววางแผ่นพื้นพาดบนคานแล้วเทคอนกรีตทับหน้าได้เลย
  ทำให้เกิดความสะดวกในการก่อสร้างมากขึ้น เมื่อเปรียบเทียบกับการหล่อพื้นกับที่
  ซึ่งต้องตั้งค้ำยันทำไม้แบบแล้วเทคอนกรีต
  ซึ่งจะเสียทั้งเวลาและโอกาสในการทำงานด้านล่างของพื้นดังกล่าว เนื่องจากติดไม้ค้ำยัน

ข้อจำกัดของแผ่นพื้นท้องเรียบ

  ในระยะแรกนั้น แผ่นพื้น Planks มีแต่เฉพาะแบบท้องเรียบเท่านั้น
  ซึ่งถึงแม้จะช่วยให้ทำงานได้เร็วขึ้นและลดค่าใช้จ่ายในเรื่องไม้แบบและไม้ค้ำยันได้แล้ว
  ก็ตามข้อจำกัดของแผ่นพื้น Planks ก็มี เนื่องจากแผ่นพื้นมีน้ำหนักของตัวเองอยู่ด้วย
  เมื่อวางพาดบนคานแล้วถ้าพื้นมีขนาดยาวด้วยน้ำหนักตัวของแผ่นพื้นและด้วยความยาวของแผ่น
  แผ่นจะมีการแอ่น หรือตกท้องช้าง เหมือนกับการพาดไม้กระดานบนคานเช่นกัน
  ดังนั้นการก่อสร้างบนขนาดพื้นที่ยาวมากๆ
  บางครั้งจำเป็นต้องมีการใช้ไม้ค้ำยันเพื่อช่วยพยุงด้านล่างของแผ่นไม่ให้ตกท้องช้างระหว่างการเทคอนกรีตทับหน้า
  ซึ่งทำให้เกะกะในการทำงานด้านล่างและสิ้นเปลืองไม้ค้ำยันเช่นกัน

การพัฒนามาเป็นแผ่นพื้นชนิด 3 ขา

  ในปี 2541 เนื่องจากมีงานก่อสร้างสะพาน หรือทางยกระดับเป็นจำนวนมาก
  ซึ่งต้องมีการเทคอนกรีตด้านบนของทางยกระดับ
  โดยในระยะแรกเทโดยใช้ไม้แบบซึ่งทำให้ทำงานได้ลำบากเนื่องจากอยู่ในที่สูงและต้องเสียเวลาถอดไม้แบบอีก
  วิศวกรของพีซีเอ็มจึงได้มีการพัฒนารูปแบบสินค้าแผ่นพื้นท้องเรียบ โดยตั้งโจทย์ว่า

1.  แผ่นพื้นดังกล่าวจะทำหน้าที่แทนไม้แบบ
    เมื่อเทคอนกรีตทับด้านบนแล้วสามารถเป็นเนื้อเดียวกันไปเลยทำให้ไม้ต้องเสียเวลาถอดไม้แบบ

2.  แผ่นพื้นดังกล่าวต้องมีน้ำหนักเบาที่สุดเพื่อไม่ให้เป็นการไปเพิ่มน้ำหนักบนทางยกระดับดังกล่าว

  จากการออกแบบและการทดลองของวิศวกร ได้แผ่นพื้นที่มีลักษณะเป็นลอนมีหลายขา
  (Corrugated) ออกมาโดยในระยะแรกมี 6 ขา
  โดยมีหลักการว่าในแผ่นพื้นที่มีลักษณะเหมือนไม้กระดานแต่เดิมนั้น
  มีเนื้อคอนกรีตที่ไม่มีความจำเป็นอยู่ด้วยการนำเนื้อคอนกรีตดังกล่าวออกไปไม่มีผลให้คุณสมบัติของแผ่นพื้นลดลงแต่อย่างใด
  แต่กลับทำให้น้ำหนักของแผ่นพื้นลดลงได้เป็นอย่างมาก
  ซึ่งช่วยให้วิศวกรสามารถเพิ่มความหนาของแผ่นพื้นชนิดหลายขาได้ด้วย
  โดยไม่ทำให้คุณสมบัติที่ต้องการเสียไป

  การที่สามารถทำให้แผ่นพื้นชนิดหลายขามีความหนา (6 ซม.) มากกว่าแผ่นพื้นท้องเรียบแบบเดิม
  (5 ซม.) โดยไม่ทำให้คุณสมบัติในด้านอื่นๆ เสียไปนั้น
  ทำให้สามารถแก้ปัญหาในเรื่องการตกท้องช้างหรือการแอ่นตัวลงของแผ่นพื้นกรณีที่ระยะพาดบนคานมีระยะยาวมากๆ
  ได้ในระดับหนึ่ง เนื่องจากแผ่นที่หนากว่าย่อมมีความแข็งแรงในตัวเองสูงกว่าแผ่นที่บางกว่าอยู่แล้ว

  หลังจากนั้น พีซีเอ็ม ก็ได้พัฒนาสินค้าดังกล่าวมาตลอดเวลา จาก 6 ขา เป็น 5 ขา
  จนในระยะสุดท้ายเป็นแผ่นพื้นชนิด 3 ขาในปัจจุบันนี้

ความแตกต่างในลักษณะการใช้งานและการเลือกใช้ผลิตภัณฑ์ของผู้บริโภค

1.  ในคุณสมบัติของการใช้งานที่เหมือนกันและที่ขนาดของความยาวเกินกว่า 3.90 เมตรขึ้นไป
    ราคาต่อตารางเมตรของแผ่นพื้น 3 ขา จะแพงกว่า แผ่นพื้นท้องเรียบประมาณตารางเมตรละ
    10 บาท (ความยาวตั้งแต่ 3.90 เมตร ลงมา ที่คุณสมบัติเท่ากันราคาจะเท่ากัน)
    แต่ผู้บริโภคจะลดต้นทุนในเรื่องไม้ค้ำยันและระยะเวลาก่อสร้างได้มาก ดังนั้น
    ผู้รับเหมาหรือเจ้าของบ้านจะต้องพิจารณาความต้องการว่าในบริเวณดังกล่าวควรใช้พื้นชนิดใด
    ตัวอย่างเช่นพื้นบ้านชั้นล่าง
    ถ้าใช้แผ่นพื้นท้องเรียบต้องมีค้ำยันซึ่งต้องปล่อยทิ้งไว้ใต้ตัวบ้านไปเลย ถือเป็นต้นทุนที่เพิ่มขึ้น
    รวมทั้งเป็นต้นเหตุของปลวกในระยะต่อไป ผู้บริโภคหรือเจ้าของบ้านที่เข้าใจจะเลือกใช้แผ่นพื้น
    3 ขา หรือขนาดห้องที่ใหญ่มากเช่นกว้าง 5 เมตร การใช้แผ่นพื้น 3 ขา
    ก็จะช่วยลดค่าใช้จ่ายโดยรวมลงได้

2.  แผ่นพื้นท้องเรียบมีลักษณะแผ่นด้านล่างเรียบ
    เหมาะกับการใช้งานกับบ้านหรืออาคารที่ไม่มีฝ้าจึงเป็นที่นิยมมากในบ้านหรือที่พักอาศัยราคาถูก
    ในขณะที่พื้น 3 ขา จำเป็นต้องมีฝ้าเพื่อปกปิดลูกฟูกใต้พื้น
    จึงเหมาะกับบ้านในระดับราคาปานกลางขึ้นไป

3.  แผ่นพื้นท้องเรียบมีจำหน่ายในตลาดมานานแล้วจึงเป็นที่นิยมของผู้รับเหมาและสถาปนิกโดยทั่วไป
    การออกแบบจึงมักกำหนดคุณสมบัติเป็นแผ่นพื้นท้องเรียบไว้ก่อน
    ผู้รับเหมาหรือเจ้าของบ้านจึงมักจะใช้แผ่นพื้นท้องเรียบตามที่กำหนด

  นอกจากความแตกต่างในเรื่องคุณสมบัติของความหนา ซึ่งช่วยในเรื่องการแอ่นตัวแล้ว
  คุณสมบัติของพื้นท้อง 2 ชนิด ไม่มีความแตกต่างกันเลย สามารถใช้ทดแทนกันได้ 100%
  เพียงแต่มีต้นทุนในเรื่องการค้ำยันเพิ่มขึ้นสำหรับแผ่นพื้นท้องเรียบเท่านั้น
  อย่างไรก็ตามที่ความยาวในระดับหนึ่งแล้ว แผ่นพื้น 3 ขา ก็ต้องการค้ำยันเช่นกัน

  3. เสาเข็ม

  เป็นเสาคอนกรีตอัดแรงหน้าตัดเป็นรูปตัว “I”
  ผลิตโดยใช้แท่นผลิตและเครื่องจักรชุดเดียวกับที่ใช้ผลิตแผ่นพื้นสำเร็จรูประบบกลวง
  จึงสามารถสลับหรือปรับเปลี่ยนการผลิตกับแผ่นพื้นสำเร็จรูประบบกลวงได้ตลอดเวลา
  มีคุณสมบัติเป็นเสาเข็มขนาดเล็กที่ใช้ทำเป็นเสารั้วของบ้านในโครงการอสังหาริมทรัพย์ต่างๆ
  หรือใช้ตอกเป็นฐานรากของบ้านพักอาศัยหรืออาคารขนาดเล็ก เช่น อาคารพาณิชย์
  นิยมใช้กันแพร่หลาย โดยเฉพาะในโครงการพัฒนาอสังหาริมทรัพย์ต่างๆ
  วัตถุดิบที่ใช้ในการผลิตเหมือนกับแผ่นพื้นสำเร็จรูประบบกลวงทุกประการ คือ ประกอบด้วย
  ปูนซิเมนต์ ทราย หิน น้ำ และลวดอัดแรง

  []

  4. คอนกรีตเสริมใยแก้ว (GLASS FIBRE REINFORCED CONCRETE - GRC)

  GRC เป็นผลิตภัณฑ์คอนกรีตสำเร็จรูปอีกชนิดหนึ่ง ที่ผลิตขึ้นจากส่วนผสมของซีเมนต์
  ทรายและใยแก้วชนิดพิเศษ
  เป็นผลิตภัณฑ์ที่รู้จักและใช้กันแพร่หลายในประเทศเยอรมันนีและประเทศญี่ปุ่น
  เป็นผลิตภัณฑ์ตกแต่งที่มีพื้นผิวเรียบสวยงามสามารถทำเป็นรูปแบบต่างๆ ได้ การติดตั้งรวดเร็ว
  GRC เป็นผลิตภัณฑ์ที่มีน้ำหนักเบา และสามารถผลิตได้ตามความต้องการของสถาปนิกและวิศวกร
  ปัจจุบัน GRC ได้ถูกนำไปใช้ในงานต่างๆ ดังนี้:

  งานด้านวิศวกรรม ผนังกันเสียงทางด่วน ผนังกันเสียงในอุโมงค์รถไฟใต้ดิน

  ผนังภายนอกอาคาร หลังคา กันสาด ฯลฯ

  งานด้านสถาปัตยกรรม
  งานประดับภายนอกอาคารที่ต้องการความละเอียดและความสวยงามเป็นพิเศษ

  นอกจากผลิตภัณฑ์หลักข้างต้น พีซีเอ็มยังมีการผลิตบล็อกปูถนน
  ในช่วงที่มีกำลังการผลิตเหลือจากการใช้ผลิตสินค้าหลัก

  ตัวอย่างผลิตภัณฑ์คอนกรีตเสริมใยแก้ว

  [][] []

  นอกจากนี้พีซีเอ็มยังทำธุรกิจซื้อขายสินค้าวัสดุก่อสร้างอื่นๆ เช่น กระเบื้องมุงหลังคา ปูนซีเมนต์
  คอนกรีตผสมเสร็จ ซึ่งรายได้จากธุรกรรมดังกล่าวในปี 2548
  คิดเป็นสัดส่วนรายได้ประมาณร้อยละ 10 ของรายได้รวมของพีซีเอ็ม
  วัตถุประสงค์หลักของการดำเนินการดังกล่าวนอกจากเพื่อรักษาสัมพันธ์อันดีระหว่างคู่ค้าแล้ว
  ยังเป็นการเพิ่มยอดสั่งซื้อกับผู้ขายวัตถุดิบให้พีซีเอ็มด้วย
  ซึ่งส่วนใหญ่แล้วมักจะมีส่วนลดจากยอดซื้อให้กับลูกค้า (Volume Discount)
  ซึ่งเป็นส่วนที่พีซีเอ็มจะได้ประโยชน์มากจากการซื้อวัตถุดิบมาเพื่อใช้ในการผลิตสินค้าหลัก

2.  การตลาดและสภาวะการแข่งขัน

  สภาพการแข่งขันภายในอุตสาหกรรม

  จากการตื่นตัวเรื่องการอนุรักษ์ป่าไม้ การรักษาสภาวะแวดล้อมให้ดีอยู่
  ตลอดจนการประหยัดพลังงานทำให้มีแนวโน้มให้เจ้าของโครงการหันไปใช้เทคโนโลยีการก่อสร้างที่เหมาะสมและมีการเลือกใช้วัสดุในแนวทางใหม่ๆ
  กล่าวคือใช้วัสดุที่มีน้ำหนักเบา ติดตั้งง่าย รวดเร็ว ไม่สร้างมลภาวะ
  การใช้วัสดุก่อสร้างตามแนวดังกล่าวเป็นทางเลือกใหม่ของการใช้วัสดุก่อสร้างในอนาคตเพื่อลดต้นทุนการก่อสร้าง
  และทำการส่งมอบงานได้เร็วขึ้น
  พื้นสำเร็จรูปเป็นวัสดุก่อสร้างสำเร็จรูปที่ได้รับความนิยมใช้อย่างแพร่หลายในช่วงกว่าทศวรรษที่ผ่านมา
  การนำแผ่นพื้นสำเร็จรูปมาใช้ ทำให้การก่อสร้างทำได้สะดวก รวดเร็ว ประหยัดเวลา
  และประหยัดไม้แบบ นอกจากนี้ แผ่นพื้นซึ่งหล่อจากโรงงานย่อมได้มาตรฐานและมีความแข็งแรง
  ทำให้ผู้ประกอบการหันมาใช้แผ่นพื้นสำเร็จรูปแทนการหล่อในที่หน้างานเพิ่มมากขึ้น

  เสาเข็มรูปตัว “I” ซึ่ง พีซีเอ็ม ผลิตและจำหน่ายอยู่นั้น
  เป็นผลิตภัณฑ์ที่นิยมใช้แพร่หลายในท้องตลาด ประกอบกับเทคโนโลยีการผลิตที่ไม่ซับซ้อนนัก
  จึงมีผู้ผลิตในท้องตลาดเป็นจำนวนมาก โดยปกติจะมีการแข่งขันในด้านราคาค่อนข้างมาก
  อย่างไรก็ตามเนื่องจากปัจจุบันธุรกิจพัฒนาอสังหาริมทรัพย์มีการขยายตัวอย่างต่อเนื่อง
  ภาวะการแข่งขันในปัจจุบันจึงไม่รุนแรงนัก

  คอนกรีตเสริมใยแก้ว เป็นผลิตภัณฑ์ตกแต่งที่มีพื้นผิวเรียบสวยงาม สามารถทำเป็นรูปแบบต่างๆ ได้
  การติดตั้งรวดเร็ว มีน้ำหนักเบา เริ่มเป็นที่นิยมใช้แทนงานปูนปั้นต่างๆ
  เนื่องจากชิ้นงานมีความเรียบร้อย สวยงาม น้ำหนักเบา และติดตั้งได้ง่ายกว่า

  กลยุทธ์การแข่งขัน

  พีซีเอ็มได้ใช้กลยุทธ์ในการแข่งขัน โดยการควบคุมคุณภาพของสินค้าและการบริการ
  โดยสินค้าของพีซีเอ็มเป็นที่รู้จักดีในกลุ่มลูกค้าผู้รับเหมา ซึ่งเป็นลูกค้ากลุ่มเป้าหมาย
  โดยพีซีเอ็มมีนโยบายราคาที่ปรับตามต้นทุนการผลิตและสามารถแข่งขันกับผู้ผลิตรายอื่นในตลาดเดียวกันได้

+--------------------------+-------------------------------------------+
| -   จุดแข็งของบริษัทพีซีเอ็ม    | เป็นผู้อยู่ในอุตสาหกรรมมานาน                    |
|                          | เป็นที่รู้จักและยอมรับในกลุ่มลูกค้า                  |
|                          | ในเรื่องคุณภาพของสินค้าและบริการ                |
+--------------------------+-------------------------------------------+
| -   จุดอ่อนของบริษัทพีซีเอ็ม    | ไม่มีกลุ่ม/เครือบริษัท ที่ผลิตวัตถุดิบครบวงจร          |
+--------------------------+-------------------------------------------+

  จำนวนและขนาดคู่แข่งขัน

  แผ่นพื้นสำเร็จรูปท้องเรียบมีผู้ผลิตในท้องตลาดอยู่เป็นจำนวนมาก ส่วนใหญ่เป็นผู้ผลิตรายย่อย
  ปัจจุบันพีซีเอ็ม จัดเป็นผู้ผลิตรายใหญ่ 1 ใน 2 ราย (มีกำลังการผลิตใกล้เคียงกัน) ร่วมกับ
  บมจ. ดีคอนโปรดักส์ โดยคาดว่ากำลังผลิตของทั้ง 2 ราย รวมกันไม่น้อยกว่าร้อยละ 80
  ของตลาดแผ่นพื้นสำเร็จรูปท้องเรียบ สำหรับแผ่นพื้นสำเร็จรูประบบกลวงนั้น
  พีซีเอ็มมีส่วนแบ่งการตลาดน้อยมาก เมื่อเปรียบเทียบกับ CPAC (บริษัทในเครือปูนซีเมนต์ไทย)
  ซึ่งเป็นผู้ประกอบการรายใหญ่

  สำหรับผลิตภัณฑ์เสาเข็มนั้น มีผู้ผลิตในตลาดจำนวนมาก
  เนื่องจากใช้เทคโนโลยีการผลิตที่ไม่ซับซ้อนนัก

  ในส่วนของผลิตภัณฑ์คอนกรีตเสริมใยแก้ว มีคู่แข่งขันน้อยราย คู่แข่งที่มีขนาดใหญ่กว่าพีซีเอ็ม ได้แก่
  บมจ. เจนเนอรัล เอนจิเนียริ่ง และบจ. พรีเมียร์ แต่ถือได้ว่าเป็นการผลิตสินค้าต่างประเภทกัน

  กลุ่มลูกค้าเป้าหมาย

  ลักษณะของลูกค้าส่วนใหญ่จะเป็นผู้รับเหมา เจ้าของโครงการบ้านจัดสรร
  หรือผู้แทนจำหน่ายที่ขายให้กับงานราชการ โดยมีสัดส่วนจากลูกค้าแต่ละกลุ่มประมาณร้อยละ 18,
  76 และ 6 ตามลำดับ

  นโยบายราคา

  พีซีเอ็มมีการกำหนดราคาขายสำหรับกลุ่มเป้าหมายและให้ส่วนลดสำหรับลูกค้าที่ซื้อสินค้าในปริมาณและเงื่อนไขที่พีซีเอ็มกำหนดโดยมีมาตรฐานของสินค้าซึ่งถ้าเปรียบเทียบราคาขายสุทธิกับคู่แข่งขันแล้วระดับราคาขายแผ่นพื้นท้องเรียบของพีซีเอ็มจะใกล้เคียงกับคู่แข่งขันจึงมีความสามารถในการแข่งขันทางด้านราคากับคู่แข่งรายอื่นได้

  การจำหน่ายและช่องทางการจำหน่าย

  พีซีเอ็มจะแบ่งช่องทางการจำหน่ายตามประเภทของผลิตภัณฑ์ ซึ่งมีกลุ่มลูกค้าที่ต่างกัน ดังนี้

1.  แผ่นพื้นสำเร็จรูปท้องเรียบ/แผ่นพื้นสำเร็จรูป 3 ขา และแผ่นพื้นสำเร็จระบบกลวง
    และเสาเข็ม – ส่วนใหญ่จะขายผ่านพนักงานขายตรงให้กับลูกค้าโดยตรง
    หรือขายผ่านผู้แทนจำหน่าย โดยจะมีผู้เชี่ยวชาญให้คำปรึกษาเกี่ยวกับผลิตภัณฑ์ต่างๆ
    นอกจากนั้นยังมีบริการจัดส่งสินค้า บริการรับติดตั้ง พีซีเอ็มมีหลักเกณฑ์หลักๆ
    ในการแต่งตั้งผู้จัดจำหน่ายดังนี้

    -   มีศักยภาพและแนวโน้มในการขายสินค้า โดยพิจารณาจากธุรกิจที่มีอยู่

    -   มีฐานะทางการเงินที่เชื่อถือได้ โดยพิจารณาข้อมูลจากสถาบันการเงินประกอบด้วย

  2. คอนกรีตเสริมใยแก้ว (GRC) – เนื่องจาก GRC
  เป็นผลิตภัณฑ์ทดแทนการหล่อคอนกรีตในสถานที่ก่อสร้าง และเหมาะกับงานสถาปัตยกรรมอย่างยิ่ง
  ซึ่งต้องอาศัยความรู้ความชำนาญเป็นพิเศษ
  ดังนั้นการจำหน่ายจะเป็นการแนะนำผลิตภัณฑ์ตรงกับความต้องการของสถาปนิก
  และวิศวกรผู้ออกแบบ เจ้าของโครงการ และผู้รับเหมาก่อสร้าง

  3.2.3 การจัดหาผลิตภัณฑ์หรือบริการ

  ลักษณะการจัดให้ได้มาซึ่งผลิตภัณฑ์

  วัตถุดิบหลักของพีซีเอ็ม ได้แก่ ปูนซีเมนต์ เหล็กลวดแรงดึงสูง หินและทราย
  ซึ่งผู้จำหน่ายอยู่ภายในประเทศทั้งสิ้น
  และมีผู้จำหน่ายมากรายเพียงพอที่จะทำให้เกิดการแข่งขันกันในเรื่องราคา
  พีซีเอ็มจึงมีความเสี่ยงในเรื่องของวัตถุดิบน้อยมาก
  รวมทั้งเทคโนโลยีการผลิตซึ่งพัฒนามาจนถึงจุดที่ไม่สามารถจะเปลี่ยนแปลงได้มากกว่านี้อีกแล้ว
  บริษัทไม่มีการซื้อวัตถุดิบจากผู้ผลิตรายใดรายหนึ่งเกินกว่าร้อยละ 30 ของต้นทุนวัตถุดิบทั้งหมด

  กำลังการผลิต

  ณ วันที่ 31 ธันวคม 2548 พีซีเอ็ม มีโรงงานอยู่ 3 แห่ง เป็นทรัพย์สินของพีซีเอ็ม 2 แห่ง อีก 1
  แห่งเป็นการเช่าจากบริษัท นครหลวงคอนกรีต จำกัด ในเดือนมกราคม 2547 โดยมีสัญญาเช่า 3
  ปี และมีสิทธิต่อสัญญาอีก 3 ปี เมื่อครบกำหนด 3 ปีแรก
  เพื่อใช้ขยายกำลังการผลิตแผ่นพื้นท้องเรียบ/แผ่นพื้น 3 ขา และแผ่นพื้นกลวง
  และเพิ่มการผลิตเสาเข็ม

  ----------------------------------------------------------------------------------
  รายการ                             2548        2547        2546 ⁽¹⁾    2545
  ---------------------------------- ----------- ----------- ----------- -----------
  1. แผ่นพื้นสำเร็จรูปท้องเรียบ/                                                
  แผ่นพื้นสำเร็จรูป 3 ขา ⁽²⁾                                                  

  กำลังการผลิต (ตารางเมตร)             2,520,000   2,520,000   2,352,000   1,800,000

  ปริมาณการผลิต (ตารางเมตร)            1,638,065   2,307,283   2,283,704   1,596,988

  % อัตราการใช้กำลังการผลิต              65%         92%         97%         89%

  2. แผ่นพื้นสำเร็จรูประบบกลวง                                                

  กำลังการผลิต (ตารางเมตร)             285,600     285,600     210,000     210,000

  ปริมาณการผลิต (ตารางเมตร)            223,261     243,099     162,875     115,039

  % อัตราการใช้กำลังการผลิต              85%         85%         78%         55%

  3. คอนกรีตเสริมใยแก้ว                                                     

  กำลังการผลิต (กิโลกรัม)*               1,578,218   1,500,000   1,500,000   1,500,000

  ปริมาณการผลิต (กิโลกรัม)               1,578,278   825,585     787,314     963,211

  % อัตราการใช้กำลังการผลิต              100%        55%         52%         64%

  4. เสาเข็ม ⁽³⁾                                                          

  กำลังการผลิต (เมตร)                  660,000     660,000     -           -

  ปริมาณการผลิต (เมตร)                 422,605     360,706     -           -

  % อัตราการใช้กำลังการผลิต              55%         55%         -           -
  ----------------------------------------------------------------------------------

ที่มา : บริษัท พีซีเอ็ม คอนสตรัคชั่น แมททีเรียล จำกัด

-   ในปี 2548 บริษัทมีการปรับปรุงช่วงเวลาการผลิตและพัฒนาฝืมือแรงงานเพิ่มขึ้น
    ทำให้สามารถผลิตได้มากกว่ากำลังการผลิตที่มีอยู่
    โดยในปัจจุบันพีซีเอ็มมีกำลังการผลิตคอนกรีตเสริมใยแก้วที่ประมาณ 1.8 ล้านกิโลกรัมต่อปี

-   ปัจจุบันโรงงานมีการทำการผลิต 1 กะทำงาน โดยมีเวลาทำงานเฉลี่ยประมาณ 8
    ชั่วโมงต่อวัน

หมายเหตุ (1) ในปี 2546 พีซีเอ็มได้ขยายกำลังการผลิตแผ่นพื้นท้องเรียบ/แผ่นพื้น 3 ขาเพิ่ม
โดยเพิ่มพื้นที่ในการหล่อแผ่นพื้น

  (2) เนื่องจากแท่นผลิตที่ใช้ในการผลิตแผ่นพื้นท้องเรียบ และแผ่นพื้นสำเร็จรูป 3 ขา
  สามารถใช้ร่วมกันได้ จึงรวมแสดงกำลังการผลิตของผลิตภัณฑ์ 2 ชนิด

  (3) พีซีเอ็มได้เริ่มทำการผลิตเสาเข็มเดือนมกราคม 2547 ข้อมูลในปี 2547 จึงเป็นงวด 11
  เดือน

  ขั้นตอนการผลิต

  แผ่นพื้นสำเร็จรูปท้องเรียบ/แผ่นพื้นสำเร็จรูป 3 ขา และแผ่นพื้นระบบกลวง

  เสาเข็ม

  คอนกรีตเสริมใยแก้ว

  ผลกระทบต่อสิ่งแวดล้อม

  สำหรับธุรกิจผลิตและจำหน่ายวัสดุก่อสร้าง เนื่องจากสินค้าที่พีซีเอ็มผลิต
  เป็นวัสดุก่อสร้างที่ผลิตจากคอนกรีต กระบวนการผลิตจึงไม่ซับซ้อนและไม่มีการใช้วัตถุดิบที่มีพิษ
  โดยกระบวนการผลิตวัตถุดิบจะถูกส่งจาก SILO เข้าเครื่องผสมทางท่อ
  และผลิตภัณฑ์อยู่ภายใต้การดูแลของ สมอ. กระทรวงอุตสาหกรรม
  ของที่เหลือจากกระบวนการผลิตสามารถขายเพื่อไปใช้งานต่อได้

  3.2.4 งานที่ยังไม่ได้ส่งมอบ ณ วันที่ 31 ธันวาคม 2548

  - ไม่มี -